# Vista rápida do &kstars;

Este capítulo presenta unha visita guiada do &kstars;, presentando moitas das súas características máis importantes.

Velaquí unha captura da xanela principal do &kstars;: Xanela principal

A imaxe anterior mostra unha vista típica do programa KStars. Pódese ver o visor do ceo centrado en Betelgeuse, a estrela máis brillante da constelación de Orión. Orión acaba de ascender sobre o horizonte oriental. As estrelas móstranse con cores realistas e brillo relativo. En tres recantos do visor do ceo hai textos sobre a pantalla que mostran datos sobre a hora actual (LT: 16:38:42 23 Jan 2008), o lugar xeográfico actual (Tucson, Arizona, USA) e o obxecto actual no centro do visor (centrado en Betelgeuse (alpha Orionis)). Por riba do visor do ceo hai dúas barras de ferramentas. A barra de ferramentas principal contén atallos ás funcións do menú, así como un selector de pasos de tempo que controla a velocidade coa que se executa o reloxo de simulación. A barra de ferramentas da vista contén botóns que alternan como se mostran diferentes tipos de obxectos do ceo. No fondo da xanela hai unha barra de estado que mostra o nome de calquera obxecto que se prema e as coordenadas celestes (ascensión recta/declinación e azimut/altitude) do cursor do rato.

## O Asistente de configuración

A primeira vez que se executa o KStars aparece un Asistente de configuración que permite axustar doadamente o lugar xeográfico e transferir algúns ficheiros con datos adicionais. Pódese premer o botón Rematar en calquera momento para sair do Asistente de configuración.

A primeira páxina do Asistente de configuración permite escoller o lugar xeográfico de inicio seleccionándoo da lista de máis de 2500 lugares coñecidos da parte dereita da xanela. Pódese filtrar a lista de lugares para que corresponda co texto que se escriba nas caixas de edición Cidade, Provincia e País. Se o lugar desexado non está presente na lista, pódese seleccionar unha cidade próxima no seu canto. Posteriormente pódese engadir o lugar preciso manualmente coa ferramenta Axustar o lugar xeográfico. Unha vez seleccionado un lugar de inicio hai que premer o botón Seguinte.

A segunda páxina do Asistente de configuración permite transferir datos adicionais que non se inclúen na distribución normal do &kstars;. Simplemente preme o botón Descargar datos adicionais para abrir a ferramenta Obter novidades. Ao rematar, preme o botón Rematar do Asistente de configuración para comezar a explorar o &kstars;.

## Olla o que hai

Unha vez axustada a hora e o lugar, ollemos o que hai. Pódese mover o visor coas teclas das frechas. A velocidade increméntase se se preme a tecla &Shift;. Tamén se pode mover o visor premendo e arrastrando co rato. Observa que cando se despraza non se mostran todos os obxectos. Isto faise para reducir o esforzo da CPU ao recalcular as posicións dos obxectos, o que fai que o desprazamento sexa máis suave (pódese configurar o que se queira ocultar ao desprazarse na xanela Configurar &kstars;). Hai varias maneiras de mudar a ampliación (ou nivel de zoom) do visor:

1. Emprega as teclas + e -

2. Preme os botóns Achegar/Alonxar da barra de ferramentas

3. Selecciona Achegar/Alonxar no menú Vista

4. Selecciona Ampliar ao tamaño angular... no menú Vista. Isto permite especificar o ángulo do campo de visión do visor en graos.

5. Emprega a rodiña do rato

6. Arrastra o rato para riba e para baixo co &MMB; premido.

7. Mantén premido &Ctrl; mentres arrastras o rasto. Isto permite definir un rectángulo no mapa. Ao soltar o botón do rato o visor amplíase para coincidir co rectángulo.

Observa que ao te achegares podes ver estrelas máis tenues que con ampliacións menores.

Alónxate até poderes ver unha curva verde; representa o horizonte local. Se non se axustou a configuración por omisión do &kstars;, o visor estará en verde por baixo do horizonte, co que representa o solo sólido da Terra. Hai tamén unha curva branca, que representa o ecuador celeste e unha curva marrón, que representa a Eclíptica, o roteiro que o Sol semella seguir ao longo do ceo durante un ano. O Sol sempre está nun lugar da Eclíptica e os planetas nunca están lonxe dela.

## Obxectos do ceo

O &kstars; mostra milleiros de obxectos celestes: estrelas, planetas, cometas, asteroides, clústeres, nebulosas e galaxias. Pódese interaccionar cos obxectos que se mostran para realizar accións sobre eles ou obter máis información sobre eles. Cando se preme un obxecto, este identifícase na barra de estado e simplemente pasando co cursor do rato sobre un obxecto fai que apareza unha lenda temporalmente no mapa. Premer dúas veces centra o visor no obxecto e comeza a seguilo (para que fique centrado segundo pasa o tempo). Premer un obxecto co botón dereito do rato abre o menú emerxente do obxecto, que fornece máis opcións.

### O menú emerxente

Velaquí un exemplo do menú emerxente co botón dereito do rato da Nebulosa de Orión:

Menú emerxente da M 42 Menú emerxente da M 42

A aparencia do menú emerxente depende algo do tipo de obxecto que se prema co botón dereito do rato, mais a estrutura básica enumérase embaixo. Pódese obter información máis detallada acerca do menú emerxente.

A sección superior contén algunhas liñas de información que non se poden seleccionar: os nomes do obxecto ("M 42"; "Nebulosa de Orión"), o tipo de obxecto ("nebulosa gasosa") e a constelación que contén o obxecto ("Ori"). As tres liñas seguintes mostran as horas de ascensión, ocaso e tránsito. Se as horas de ascensión e ocaso din "circumpolar" significa que o obxecto sempre está por riba do horizonte no lugar actual.

A sección central contén accións que se poden realizar sobre o obxecto seleccionado, como Centrar e seguir, Detalles... e Engadir lenda. Consulta a descrición do menú emerxente para a lista completa e a descrición de cada acción.

A sección inferior contén ligazóns a imaxes e/ou páxinas web informativas acerca do obxecto. Se coñeces &URL; adicionais con información ou imaxes do obxecto podes engadir unha ligazón personalizada ao menú emerxente do obxecto co elemento Engadir ligazón....

### Atopar obxectos

Pódense procurar obxectos con nome coa ferramenta Procurar un obxecto, que se pode abrir premendo a icona procurar da barra de ferramentas, seleccionando Procurar un obxecto... no menú Apuntar ou premendo &Ctrl;F. Abaixo vese a xanela Procurar un obxecto: Xanela Procurar un obxecto Xanela Procurar un obxecto

A xanela contén unha listaxe de todos os obxectos con nome que coñece o &kstars;. Moitos obxectos só teñen un nome de catálogo numérico (por exemplo, NGC 3077), mais algúns obxectos teñen tamén un nome común (por exemplo, a Galaxia de Andrómeda). Pódese filtrar a lista polo nome ou polo tipo de obxecto. Para filtrar polo nome, escribe un texto na caixa de edición da parte superior da xanela; a lista conterá só nomes que comecen por ese texto. Para filtrar polo tipo, selecciona un tipo no menú despregábel do fondo da xanela.

Para centrar o visor nun obxecto, resalta o obxecto desexado na listaxe e preme Aceptar. Lembra que se o obxecto estiver por baixo do horizonte o programa avisará de que non se verá máis que o solo (pódese facer que o solo sexa invisíbel na xanela Opcións de visualización ou premendo o botón Solo da barra de ferramentas Vista).

### Centrado e seguimento

O &kstars; comeza a seguir automaticamente un obxecto cando haxa un centrado no visor, empregando a xanela Procurar un obxecto, preméndoo dúas veces ou seleccionando Centrar e seguir no menú emerxente do botón dereito do rato. Pódese anular o seguimento movendo o visor, premendo a icona Bloquear da barra de ferramentas principal ou seleccionando Seguir un obxecto no menú Apuntar.

Ao seguir un corpo do Sistema Solar, o &kstars; engade automaticamente un roteiro orbital que mostre a ruta do obxecto polo ceo. Probabelmente haxa que mudar o tempo de paso do reloxo para un valor maior (como 1 día para ver o roteiro.

### Accións do teclado

Ao premer un obxecto do mapa, este tórnase o obxecto seleccionado e identifícase o seu nome na barra de estado. Hai moitos comandos rápidos de teclas disponíbeis que poden actuar sobre o obxecto:

C

- Centrar e seguir o obxecto

D

- Mostrar a Xanela de detalles do obxecto

L

- Conmutar que se vexa unha lenda sobre o obxecto

O

- Engadir o obxecto á Lista de observación

T

- Conmutar que se vexa unha curva visíbel no ceo que mostre o roteiro do obxecto polo ceo (só aplicábel aos obxectos do Sistema Solar)

Cando se preme tamén a tecla &Alt;, estas accións realízanse sobre o obxecto centrado, no canto de sobre o obxecto seleccionado.

## Fin da visita

Con isto remata a visita ao &kstars;, ainda que só rabuñamos a superficie das características disponíbeis. O &kstars; inclúe moitas ferramentas astronómicas, pode controlar telescopios directamente e ofrece unha gran variedade de opcións de configuración e personalización. Alén disto, este Manual inclúe o Proxecto AstroInfo, unha serie de artigos breves con ligazóns internas que explican algúns dos conceptos celestes e astrofísicos que hai por detrás do &kstars;.